Die Bernward Deure | Loer Toer
Die Bernward Deure
Duitsland March 16, 2019 Leave a comment
By Hildesheim, Neder-Sakse, was ek bevoorreg om die bekende Bernward Deure aan die St Michael Kerk te sien. Ek moet eerlik wees, ek onthou so te sê niks van die binneruim van die kerk behalwe die Romaanse boë. Dit was die figure aan die deure wat my geraak het en by my bly. Hulle word op 1015 a.d. dateer.
Die panele aan die linkerkant beeld tonele uit die Ou Testament; die panele regs, die Nuwe Testament. Die Deure is uit brons gesmee, 'n mengsel van koper en lood, merkwaardig vir die tyd. Die styl is tussen Ottoniese kuns en vroeë-Romaans.
Adam en Eva by die Boom
Adam en Eva verdryf. Let die likkewaan duiwel.
Hierdie kuns, dié figure, is verwyder van die Grieks-Romeinse wêreld, verwyder ook van Bisantynse kunsstyle vyf honderd jaar tevore. In die verband is dit 'n nuwe kuns, die kuns van 'n opkomende Europa. Dit wil naïf voorkom, amper die wêreld van die kind. Tog is daar subtiele eienskappe — die koppe van hierdie figure is buite verhouding met die liggame. Die oë is buitegewoon groot, 'n eienskap wat sou voortduur, tot ons dit sien in die werk van Ernst Barlach in die 20ste-eeu.
Abel se offerande
En daar is drama. Min van hierdie panele toon figure wat statiese portrette is. Daar is tonele van aksie — Kaïn dood Abel; God verdryf Adam en Eva van die Paradys. Hulle is bedrywig, hierdie figure.
God as oordelende Regter
Die Engel by Maria. Let die Bisantynse argitektuur in die agtergrond.
Die gewyde beelde van die volgende eeue, veral goties, sou staties en statig word. Maar Romaans, waar dit voorkom, gryp ons aan, verbaas ons, met 'n jeugdige vitaliteit.